作者：无名氏
词牌/韵律：乳燕飞・贺新郎

paragraphs: 指点金蕉叶。
倩双成、十分为注，九天琼液。
中有玉梅风露气，持寿卯金仙伯。
听贱子、歌翻新阕。
不作寻常儿女祝，把先生、好事从头说。
须快饮，莫留滴。
风流晋宋人物。
有锦囊万首，不博小儿馆职。
膝下双雏真伟器，足继传家事业。
且做个、人间闲客。
试问种春春几许，尽芝田万顷天来阔。
天有尽，春无极。